Formaður samtaka smábátaeigenda segir nauðsynlegt að í reglum um grásleppuveiðar sé gert ráð fyrir meðafla. Það sé ótækt að sjómenn þurfi að kasta í sjóinn fiski sem komi í netin og ekki eru heimildir fyrir. Fiskistofa myndaði stórfellt brottkast hjá nokkrum grásleppubátum í upphafi vertíðar.
Þegar Fiskistofa flaug með dróna yfir sjö grásleppubáta síðustu vikuna í mars greindist brottkast hjá öllum bátunum. Þorskur kemur sem meðafli í grásleppunetin, útgerðin á ekki þorskkvóta og því er honum kastað aftur í sjóinn.
Þetta er náttúrulega algert neyðarbrauð og gerir þetta enginn að gamni sínu. En því miður þá hefur þetta fylgt grásleppuveiðum alveg frá því að þær hófust við landið.
Segir Arthur Bogason, formaður Landssambands smábátaeigenda. Það sé nauðsynlegt að í reglum um grásleppuveiði sé einhver sveigjanleiki og ákvæði sem komi í veg fyrir brottkast.
Það þarf að gera mönnum kleift að koma með þetta í land, jafnvel á þeim forsendum að þeir fái lítið eða ekkert fyrir þetta, til þess að þeir þurfi ekki að standa í þessu tilneyddir.
Þá hafi verið farið fram á að sjómönnum verði leyft að taka upp netin á meðan þorskgengdin er hve mest og þeir dagar verði ekki taldir með sem veiðidagar. Það sé mjög erfitt að komast yfir þorskkvóta og nær enginn þorskur sé til dæmis til leigu. Dæmi sé um menn sem hafi leigt kvóta á 350 krónur kílóið en fái ekki nema 150 krónur fyrir þorskinn sem þeir landa úr grásleppunetunum.
Að sjálfsögðu munum við ýta á stjórnvöld í þessu sambandi. En málið er að það erum við búnir að gera í áratugi og það hefur lítið gerst í því ennþá. En kannski verður þetta núna til þess að það verður eitthvað farið að hreyfa við málinu.
